CELEX: 62011TN0002
Language: lt
Date: 2011-01-04 00:00:00
Title: Byla T-2/11: 2011 m. sausio 4 d. pareikštas ieškinys byloje Portugalija prieš Komisiją

19.3.2011   
            
            
               LT
            
            
               Europos Sąjungos oficialusis leidinys
            
            
               C 89/20
            
         2011 m. sausio 4 d. pareikštas ieškinys byloje Portugalija prieš Komisiją
   
   (Byla T-2/11)
   2011/C 89/42
   Proceso kalba: portugalų
   
      Šalys
   
   
      Ieškovė: Portugalijos Respublika, atstovaujama L. Inez Fernandes, M. Figueiredo ir J. Saraiva de Almeida
   
      Atsakovė: Europos Komisija
   
      Ieškovės reikalavimai
   
   
               —
            
            
               Panaikinti 2010 m. lapkričio 4 d. Komisijos sprendimą 2010/668/ES dėl valstybių narių patirtų tam tikrų išlaidų nefinansavimo Europos Sąjungos lėšomis iš Europos žemės ūkio orientavimo ir garantijų fondo (EŽŪOGF) Garantijų skyriaus, Europos žemės ūkio garantijų fondo (EŽŪGF) ir Europos žemės ūkio fondo kaimo plėtrai (EŽŪFKP) tiek, kiek jis pagal jį Portugalijai taikoma vienkartinė finansinė korekcija, susijusi su priemone POSEI už 2005, 2006 ir 2007 finansinius metus ir kurios bendra suma yra 743 251,43 euro;
            
         
               —
            
            
               Priteisti iš Komisijos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Ieškiniui pagrįsti ieškovė nurodo keturis pagrindus: Reglamento (EB) Nr. 885/2006 (1) 11 straipsnio pažeidimas; Reglamento (EB) Nr. 43/2003 (2) dvidešimt aštuntos konstatuojamosios dalies aiškinimo klaida; Reglamento (EB) Nr. 1258/1999 (3) 7 straipsnio 4 dalies pažeidimas; lygybės ir proporcingumo principų pažeidimas.
   Pirmajame pagrinde ieškovė teigia, kad Komisija pažeidė Reglamento (EB) Nr. 885/2006 1 straipsnį, nes nenurodė nei patikrinimų rezultatų, nei suformulavo pastabas dėl 2005 ir 2006 finansinių metų ir taip sukliudė Portugalijos valdžios institucijoms įrodyti, kad su tais finansiniais metais susijusios jos išvados yra netikslios, arba ištaisyti galimus trūkumus, kad būtų laikomasi Bendrijos taisyklių, ir dėl tos priežasties Portugalija negalėjo pasinaudoti aptariama nuostata valstybėms narėms suteikiama procedūrine garantija.
   Antrajame pagrinde ieškovė tvirtina, kad Komisija klaidingai aiškino Reglamento Nr. 43/2003 dvidešimt aštuntą konstatuojamąją dalį, nes, pirma, ji nusprendė, kad Portugalijos valdžios institucijų atliktas patikrinimas nepakankamas remiantis Sąjungos teisės aktais atsižvelgiant į nustatytų pažeidimų lygį, tačiau ji nepaaiškino, kuo ir kodėl tas patikrinimas turėjo būti kitoks arba platesnis, ir, antra, nes ji nusprendė, jog tas patikrinimas yra tinkamas apskaičiuojant finansinę korekciją.
   Be to, ieškovė taip pat pažeidė Reglamento Nr. 1258/1999 7 straipsnio 4 dalį, pagal kurią Komisija sprendžia, kurių išlaidų nefinansuoti Bendrijos lėšomis, kai nustato, kad išlaidos patirtos ne pagal Bendrijos taisykles, nes neskyrė finansavimo Portugalijos Respublikos patirtoms išlaidoms remdamasi klaidingu motyvu, kad jos patirtos nesilaikant minėtų taisyklių.
   Trečiajame pagrinde ieškovė teigia, kad Komisija pažeidė Reglamento Nr. 1258/1999 7 straipsnio 4 dalį, nes tikrindama EŽŪOGF-Garantijų skyriaus sąskaitas ji visiškai neatsižvelgė į jos pačios 1997 m. gruodžio 23 d. darbo dokumente Nr. VI/5330/97 nustatytas gaires, kurių ji turi laikytis taikydama tą nuostatą, be kita ko, ir apskaičiuodama finansines korekcijas.
   Galiausiai ieškovė teigia, kad ir vėl dėl minėtų gairių nesilaikymo Komisija taip pat pažeidė lygybės ir proporcingumo principus. Iš tikrųjų ji pažeidė lygybės principą Portugalijos Respublikos padėčiai netaikydama tokio paties požiūrio, kaip ir kitiems panašiems atvejams, visų pirma netaikydama tose gairėse nustatytos 5 % finansinės korekcijos normos. Ji pažeidė proporcingumo principą, nes nesilaikydama minėtų gairių pritaikė daug didesnes korekcijos normas, t. y. nuo 44,32 % iki 90,48 %, tam, kas buvo pagrįsta atsižvelgiant į aptariamą finansinę žalą.
   Dėl tos pačios priežasties atsakovė pažeidė Reglamento Nr. 1258/1999 7 straipsnio 4 dalį, pagal kurią „Komisija įvertina sumas, kurios nebus finansuojamos, ypač atsižvelgdama į nustatytų taisyklių pažeidimo lygį. Komisija atsižvelgia į pažeidimo pobūdį ir rimtumą bei Bendrijos patirtus finansinius nuostolius“.
   
      (1)  2006 m. birželio 21 d. Komisijos reglamentas (EB) Nr. 885/2006, nustatantis išsamias Tarybos reglamento (EB) Nr. 1290/2005 nuostatų dėl mokėjimo agentūrų ir kitų įstaigų akreditavimo bei EŽŪGF ir EŽŪFKP sąskaitų patikrinimo ir patvirtinimo taikymo taisykles.
   
      (2)  2002 m. gruodžio 23 d. Komisijos reglamentas (EB) Nr. 43/2003, nustatantis išsamias Tarybos reglamentų (EB) Nr. 1452/2001, (EB) Nr. 1453/2001 ir (EB) Nr. 1454/2001 taikymo taisykles, dėl pagalbos vietinei augalininkystės produktų gamybai atokiausiuose Europos Sąjungos regionuose.
   
      (3)  1999 m. gegužės 17 d. Tarybos reglamentas (EB) Nr. 1258/1999 dėl bendrosios žemės ūkio politikos finansavimo.